Pedro de la Rosa konkurrerte på høyt nivå med radiostyrte offroadbiler, før han i 1988 meldte overgang til gokart. I 1989 ble han mester i den spanske Formel Fiat Uno. I 1990 vant han det spanske Formel Ford 1600-mesterskapet. Han deltok også i det britiske Formel Renault 1600, og fikk to pallplasseringer. I 1991 kjørte han det spanske Formel Renault-mesterskapet, og fikk tre pallplasseringer, mens han året etter vant både det britiske og det europeiske Formel Renault. I 1995 vant han den japanske Formel 3-serien, og i 1997 ble det seier i Formel Nippon F3000.